### Resumé

Boligforeningen AAB Vejle anmoder om, at aftalen om kombineret udlejning forlænges, så udlejningsværktøjet kan anvendes i afdeling 29, [adresse], til og med den 31. januar 2027.

Aftalen ønskes forlænget for at sikre den fortsatte positive udvikling i beboersammensætningen.

### Sagsfremstilling

[adresse] godkendte den 27. februar 2019, pkt. 50, at AAB Vejle, afd. 29, [adresse], kunne anvende reglerne om kombineret udlejning ved tildeling af tomme boliger.

Teknisk Udvalg har hvert år godkendt forlængelse af aftalen, senest den 10. december 2024, pkt. 254.

**Baggrund for aftale om kombineret udlejning**

[adresse] kom på ghettolisten den 1. oktober 2012 og blev udpeget som et hårdt ghettoområde den 1. december 2018.

Der blev på baggrund af kategoriseringen som ghettoområde vedtaget en udviklingsplan for området, som løber indtil 2030.

Der blev endvidere indgået aftale mellem AAB Vejle og Vejle Kommune om anvendelse af reglerne om fleksibel udlejning den 1. oktober 2018 samt aftale om kombineret udlejning med virkning fra den 1. marts 2019. Begge udlejningsværktøjer skulle medvirke til at ændre beboersammensætningen i boligområdet.

[adresse] udgik af listen over hårde ghettoområder mv. den 1. december 2020 på grund af et fald i andelen af beboere uden for arbejdsmarkedet.

[adresse] blev dog fortsat kategoriseret som et forebyggelsesområde, da Social- og Boligministeriet første gang offentliggjorde en liste herover i 2021. Afdelingen var fortsat på listen den 1. december 2024.

Boligministeriet offentliggør den 1. december 2025 listen over forebyggelsesområder med opdaterede tal for udviklingen i området for kalenderåret 2024.

**Udlejningskriterier**

Fleksibel udlejning giver fortrinsret til boligsøgende i arbejde og uddannelse, hvor kombineret udlejning giver mulighed for at afvise ressourcesvage boligsøgende.

![Faktaboks, kombineret udlejning og lovgrundlag](data:image/jpeg;base64...)

**Udviklingen i [adresse]**
Nedenfor ses en tabel, der viser udviklingen set i forhold til kriterierne for et parallelsamfund (tidligere kaldet ghettoområder).

Tabellen er baseret på tal, der blev offentliggjort af Boligministeriet den 1. december 2024.

Listen med de seneste tal for [adresse], der offentliggøres den 1. december 2025, vil blive fremlagt på mødet i Teknisk Udvalg den 2. december 2025.

De røde felter angiver de grænseværdier, som er overskredet i forhold til kriterierne for parallelsamfund. For at blive kategoriseret som parallelsamfund skal mindst to kriterier være overskredet i kombination med, at mindst 50 % af områdets beboere skal være af ikke-vestlig oprindelse.

Derfor optræder [adresse] ikke på listen over parallelsamfund, men kun som forebyggelsesområde.

![Tabel, udvikling i [adresse] i forhold til kriterier for parallelsamfund](data:image/jpeg;base64...)

Udviklingen i beboersammensætningen i [adresse] har således gennem de seneste år været positiv.

Boligområdet bevæger sig længere og længere væk fra grænseværdien på 40 % i forhold til tilknytning til arbejdsmarkedet. Der ses også en positiv udvikling i forhold til færre beboere med kun grundskole. Andelen af beboere med ikke-vestlig herkomst er også faldet de seneste år, selvom den fortsat er høj og væsentligt over grænseværdien på 50 %.

Det vurderes således, at de iværksatte tiltag med fleksibel og kombineret udlejning i kombination har medvirket til at skabe en positiv udvikling i [adresse].

Der er i perioden fra 1. marts 2019 til og med tredje kvartal 2025 sket afvisning af 63 boligsøgende i henhold til aftalen om kombineret udlejning.

**Forvaltningens bemærkninger**

Forvaltningen indstiller til, at aftalen om kombineret udlejning forlænges henset til Finlandsparkens historik og for at fortsætte den positive udvikling.  Aftalen indstilles forlænget til 31. januar 2027, hvor der foretages en fornyet evaluering.

Det vurderes hensigtsmæssigt, at aftalen forlænges til dette tidspunkt for at sikre, at der tid til at evaluere aftalen, når Boligministeriet har offentliggjort tal for udviklingen den 1. december 2026.

Fremadrettet vil evaluering af aftalen om kombineret udlejning blive indstillet til behandling i Teknisk Udvalg i januar, hvorefter aftalen forlænges i perioden 1. februar til 31. januar det efterfølgende år.

### Økonomi

**Anvisningsret og kommunens forpligtelse**

Hvis boligforeningen afviser en boligsøgende, der var registreret på ventelisten på det tidspunkt, hvor kommunen traf beslutning om kombineret udlejning, skal kommunen anvise en anden passende bolig til den boligsøgende. Kommunen hæfter da også for eventuelle istandsættelsesudgifter, som ikke bliver betalt af den anviste boligsøgende ved fraflytning, samt for tomgangsleje i den anviste bolig.

Der er siden 1. marts 2019 kun fire afviste boligsøgende, der har været omfattet af kommunens anvisningspligt.

**[adresse] og kommunens forpligtelse**

Ved kombineret udlejning kan AAB Vejle påføres et tomgangstab, idet det ikke altid vil være muligt at udleje lejemålet inden opsigelsesfristens udløb.

Det fremgår af aftalen om kombineret udlejning, at udgiften til tomgangsleje fordeles ligeligt mellem AAB Vejle og Vejle Kommune.

Der har i perioden 1. januar 2025 – 30. september 2025 været seks afvisninger, som har medført et samlet lejetab på i alt 38.277,25 kr., hvoraf kommunens andel udgør 19.138,75 kr.

Det bemærkes, at det først er muligt at få en opgørelse over fjerde kvartal (Q4) efter den 15. december 2025, da der fortsat kan indløbe opsigelser af lejemål pr. den 1. og 15. december.

Tabellen nedenfor viser en opgørelse over kombineret udlejning i de første tre kvartaler i 2025.

![Tabel, opgørelse over kombineret udlejning i de første tre kvartaler, 2025](data:image/jpeg;base64...)

**Finansiering**

I forbindelse med Byrådets behandling af sag nr. 50 den 27. februar 2019, blev der reserveret 200.000 kr. i Den Centrale Reservepulje til at dække omkostninger ved kombineret udlejning. Der henstod den 1. januar 2025 i alt 124.000 kr. i puljen.

Der har i de første tre kvartaler i 2025 været et samlet lejetab på 38.277,25 kr., hvoraf kommunens andel udgør 19.138,75 kr. Dette beløb samt opgørelse for 4. kvartal (Q4) vil blive overført til Arbejdsmarkedsudvalget.

Restbeløbet fra kalenderåret 2025 vil blive søgt overført til 2026. Restbeløbet vil dermed kunne indgå i finansiering af forlængelse af aftalen om kombineret udlejning i [adresse] til 31. januar 2027.

**Høring**

Centralt Budget har ingen bemærkninger af bevillingsmæssig karakter, så længe omkostningerne kan holdes inden for det afsatte beløb i Den Centrale Reservepulje.

Sagen vil blive sendt til Arbejdsmarkedsudvalget til orientering.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** aftalen om kombineret udlejning i [adresse], afd. 29, [adresse], forlænges indtil 31. januar 2027.

### Beslutning

Anbefalet.

Carl Henriksen var fraværende.